2.

A 2005. július 1-je után a kérdéses útvonalon menetrend szerinti légi járatot működtető minden egyes légi fuvarozó által tiszteletben tartandó közszolgáltatási kötelezettségek, figyelembe véve nevezetesen az érintett régiók szigetjellegét és távoli elhelyzekedését, a következők: 2.1. Működtetési terv szempontjából A francia anyaország összes repülőtere és a tengerentúli megyéi között: A szolgáltatásokat a teljes év során biztosítani kell. A szolgáltatásokat legalább hetenkénti rendszerességgel kell működtetni minden anyaországi repülőtér vonatkozásában. Ezenkívül egy adott menetrendi időszakban a legkisebb kapacitású négy héten kínált átlagos heti kapacitás nem lehet kisebb a négy legnagyobb kapacitású héten kínált átlagos heti kapacitás egynegyedénél. A felhasznált kapacitásnak a kereslethez kell igazodnia, nevezetesen figyelembe véve az iskolaszüneteket és az ünnepnapokat. Amennyiben kiderülne, hogy az útvonalakon működő összes fuvarozó együttes kínálata nem felel meg a keresletnek, nevezetesen a csúcsidőszakokban, a francia hatóságok fenntartják maguknak a lehetőséget, hogy három hónapos előzetes értesítéssel és az érintett fuvarozókkal való konzultáció után módosítsák vagy pontosítsák e közszolgáltatási kötelezettségeket, a 2408/92/EK rendelet 4. cikkének rendelkezéseit tiszteletben tartva. Egy fuvarozó szolgáltatásának a 2.4. pontban említett felmondási idő be nem tartásával történő megszüntetése miatti hirtelen és jelentős kínálatcsökkenés esetén, amely súlyosan befolyásolja a szolgáltatások folytonosságát, az útvonalon működő fuvarozóknak meg kell tenniük a szükséges intézkedéseket, hogy a kínálatot a lehető legrövidebb időn belül a kereslethez igazítsák. A részletes működtetési tervet (mely nevezetesen a menetrendet, a repülőgépek típusát és kapacitását, valamint a heti kínálatot foglalja magában) minden menetrendi időszakra el kell küldeni jóváhagyás végett a polgári repülésért felelős miniszternek, legalább egy hónappal a működtetés megkezdése és/vagy minden menetrendi időszak kezdete előtt, a következő címre: Direction générale de l'Aviation civile Direction de la Régulation économique 50, rue Henry Farman F-75720 Paris Cedex 15 A szolgáltatásoknak a fuvarozók által együttesen kínált kapacitását a párizsi repülőtér (Orly) és a négy tengerentúli megye között két egymást követő menetrendi időszakra kell megállapítani, mely kapacitás nem lehet kevesebb a következő ülőhelyszámnál: — 1 100 000 Guadeloupe esetében, — 183 000 Guyana esetében, — 1 000 000 Martinique esetében, — 660 000 Réunion esetében. A Közösség repülőterein alkalmazandó résidőkiosztás egységes szabályairól szóló, 1993. január 18-i 95/93/EGK rendelet 9. cikke értelmében a párizsi repülőtéren (Orly) a négy tengerentúli megye ellátására résidőket tartanak fenn. Az e útvonalak iránt érdeklődő légi fuvarozók a résidőket illető összes információt a párizsi repülőtéri koordinátornál szerezhetik be. 2.2. A menetdíjak szempontjából Az utasoknak ajánlott menetdíjakat közzé kell tenni. A gyermekek számára – függetlenül attól, hogy egyedül utaznak, vagy kísérővel – két éves kor alatt, két éves kortól tizenkét éves korig, tizenkét éves kortól tizennyolc éves korig 90 %-kal, 33 %-kal illetve 20 %-kal csökkentett menetdíjat kell biztosítani, a felnőttek számára az adott járatra ugyanolyan feltételek mellett alkalmazott menetdíjakhoz viszonyítva. A légi fuvarozónak meg kell tennie mindent annak érdekében, hogy közeli rokon (szülő, gyermek) halála miatt sürgősen utazásra kényszerülő személyek számára az első induló járatra elsőbbségi hozzáférést biztosítson. A halotti anyakönyvi kivonat másolatát bemutató személy részére az igénybe vett járaton rendelkezésre álló legolcsóbb menetdíjat kell felszámolni, a menetdíjhoz kapcsolódó feltételek alkalmazása nélkül. A légi fuvarozókat ezennel értesítik, hogy a francia hatóságok bizonyos utaskategóriák javára szociális jellegű támogatást szándékoznak nyújtani. 2.3. Egészségügyi evakuálás és katasztrófák esetében Az egészségügyi evakuálást minden körülmény között az utasok beszállása előtt, elsőbbséggel kell biztosítani, az első induló járaton. Az e szállításra vonatkozó általános feltételeket a melléklet tartalmazza. Ezenkívül katasztrófák estén a légi fuvarozóknak mindent meg kell tenniük annak érdekében, hogy mihamarabb újból biztosítani tudják az ellátást, és hogy ezt a szállítási szükségletekhez igazítsák. 2.4. Járattörlések szempontjából: Minden járattörlésről előzetesen értesíteni kell a polgári repülési főigazgatóságot (Direction générale de l'Aviation civile). Vis maior fennállását leszámítva a közvetlenül a légi fuvarozóknak betudható okok miatt törölt járatok száma az IATA menetrendi időszakainként nem haladhatja meg a jóváhagyott működtetési tervben szereplő járatok 10 %-át. A szolgáltatásokat a fuvarozó csak hat hónapos felmondási időt követően szüntetheti be. 2.5. Nyomon követés és ellenőrzés szempontjából A légi fuvarozók havonta közlik a polgári repülési főigazgatósággal minden működtetett útvonalra a megvalósított működtetési tervet, valamint a részletes heti statisztikákat: ülőhelykínálat, lebonyolított forgalom, a gyermekek és az egyedül utazó gyermekek száma, korcsoport szerint (két éves kor alatt, két éves kortól tizenkét éves korig, tizenkét éves kortól tizennyolc éves korig). A légitársaságoknak továbbá negyedévente statisztikákat kell benyújtaniuk a kínálat és a forgalom díjkategória szerinti megoszlására vonatkozóan, valamint szolgáltatásaik mérlegét, amelynek tartalmaznia kell a szállított személyek számát, a külön menetdíjak alkalmazását, a beteg, fogyatékos vagy sebesült személyeket, kísérőiket, valamint közeli hozzátartozó halála miatt utazó személyeket segítő üzleti politikájukat illető adatokat. A 2408/92/EGK rendelet 4. cikke (1) bekezdésének j) pontjával összhangban a légi fuvarozók akkor kezdhetnek el „csak ülőhely-értékesítést” (azaz az ülőhelyek közvetlen értékesítése a nagyközönség számára a légi fuvarozó, annak meghatalmazott ügynöke vagy bérlő által, egyéb kapcsolódó szolgáltatások, pl. szállás biztosítása nélkül), ha a kérdéses légijárat a közszolgáltatási kötelezettség valamennyi követelményének eleget tesz. E közszolgáltatási kötelezettségek nem vonatkoznak a következőkre: — a bérelt járatok, amelyek esetében az ülőhelyek összességét átalánydíjas értékesítéssel adják el, — a kizárólag árut fuvarozó járatok, — a húsz ülőhelynél kevesebbel rendelkező repülőgépekkel működtetett járatok Ezennel értesítik a közösségi légitársaságokat, hogy a szolgáltatásoknak ezen közszolgáltatási kötelezettségek figyelmen kívül hagyásával való működtetése a hatályban lévő rendelkezésekben előírt szankciókat vonhat maga után.